ทิสโก้เฮ!ทริกเกอร์ฉลุยหมด
บลจ.ทิสโก้ บริหารทริกเกอร์ฟันด์กองที่ 5 เข้าเป้า 8% ใน 3 เดือน หลังกอง 4 คืนกำไรเดือน ส.ค.
1 ต.ค. 2555

บลจ.ทิสโก้ บริหารทริกเกอร์ฟันด์กองที่ 5 เข้าเป้า 8% ใน 3 เดือน หลังกอง 4 คืนกำไรเดือน ส.ค.
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทบริหารกองทุนเปิดทิสโก้ ไทย อิควิตี้ ทริกเกอร์ 8% # 5 ได้ผลตอบแทนตามเป้าหมาย 8% ณ วันที่ 27 ก.ย. 2555 มีมูลค่าสินทรัพย์สุทธิต่อหน่วยอยู่ที่ 10.8350 บาท เข้าเงื่อนไขเลิกโครงการได้ก่อนกำหนด โดยใช้เวลาประมาณ 3 เดือน 
ทั้งนี้ กองทุนจัดตั้งในเดือน มิ.ย. 2555 มีอายุโครงการประมาณ 8 เดือนและเน้นลงทุนในหุ้นไทย
“กองทุนนี้เป็นทริกเกอร์ฟันด์กองที่ 5 ซึ่งช่วงที่เปิดขายเป็นช่วงที่หุ้นไทยผันผวนและปรับตัวลดลงไปในทิศทางเดียวกับหุ้นทั่วโลก สาเหตุหลักมาจากความกังวลของนักลงทุนต่อวิกฤตในยุโรป แต่ด้วยพื้นฐานเศรษฐกิจของไทยที่ยังขยายตัวต่อเนื่อง ผลประกอบการของบริษัทจดทะเบียนยังอยู่ในระดับดี จึงมองเป็นโอกาสลงทุนในหุ้นไทย” นายสาห์รัช กล่าว 
อย่างไรก็ตาม เมื่อเดือน ส.ค.ที่ผ่านมา กองทุนเปิดทิสโก้ ไทย อิควิตี้ ทริกเกอร์ 8%# 4 ก็สร้างผลตอบแทนได้ 8% ภายในเวลา 2 เดือน ทำให้ทริกเกอร์ฟันด์ที่เสนอขายในปีนี้ 2 กองทุนคืนกำไรได้หมด
ด้านทิสโก้ เวลธ์ บริการที่ปรึกษาการเงินการลงทุนครบวงจร มองว่า ขณะนี้ยังเป็นจังหวะในการเพิ่มการลงทุนในหุ้น โดยเฉพาะตลาดหุ้นที่ยังปรับตัวขึ้นช้ากว่าที่อื่น เช่น ตลาดหุ้นจีนที่ยังมีความแข็งแกร่งทางเศรษฐกิจ ขณะที่หุ้นไทยก็เป็นอีกตลาดที่น่าสนใจ แม้ปัจจุบันราคาหุ้นจะปรับสูงขึ้นมาระดับหนึ่ง แต่เศรษฐกิจที่ยังมีแนวโน้มขยายตัวต่อเนื่อง จึงยังมีโอกาสในการหากำไรโดยมองดัชนีหุ้นไทยในปีหน้าจะขึ้นไปแตะระดับ 1,400-1,450 จุด